stanford-oval/wikipedia huggingface dataset:
השושלת הבוונדית
היסטוריה

התיעוד ההיסטורי של השושלת הבוונדית קיים החל מהתקופה שלאחר הכיבוש העבאסי של האזור. עם שלטונו של שרווין הראשון, שנחשב על פי מסורת מאוחרת יותר לנינו של סורח'אב הראשון.
חוקרים מחלקים את השושלת לשלושה ענפים עיקריים: קאיוסיה, על שם קאיוס אבן קובאד (שמו הערבי של האב הקדמון האגדי של המשפחה, קאבוס בן קבאד), ששלטה משנת 665 עד 1006, כאשר שלטון המשפחה הסתיים על ידי קאבוס אבן וושמגיר. כמה מבני המשפחה המשיכו לשלוט ביישובים שונים לאחר מכן, ויצרו בשנת 1073 את הענף השני, איספבדהיה. בירתם הייתה סארי, ושלטונם השתרע על גילאן, ריי קומיס וכן על טברסטן. הם היו בעיקר וסלים של הסלג'וקים ומאוחר יותר של הח'ווארזמשאה. שלטונם הסתיים בשנת 1210 עם רציחתו של רוסתם החמישי והשתלטות הח'ווארזמשאה מוחמד השני ישירות על האזור. הענף השלישי, או קינאח'וואריה, הוקם בשנת 1237 בעקבות הפלישות המונגוליות והכאוס הרב שהשתרר, הם המשיכו לשלוט וסאלים תחת המונגולים, עד סופה הסופי של השושלת בשנת 1349.
היסטוריה > ענף הקאיוסיה (665-1006 בקירוב)

לאחר נפילת השושלת הדאבוית, נותרו ב טברסטן שתי שושלות מקומיות עיקריות: השושלת הבוונדית בהרים המזרחיים והשושלת הקרנוודית, שניכסו לעצמם את מורשתם של שליטי השושלת הדאבוית ברכסי ההרים המרכזיים והמערביים. שניהם טענו למוצא סאסאני, כאשר בני השושלת הבוונדית, הציגו את עצמם כ"מלכי טברסטן", וכמו בני השושלת הקרנוודית טענו לתואר איספהבד.
שרווין הראשון יחד עם השליט הקרנווידי, גילו התנגדות לשלטון המוסלמי ולמאמצי האסלאמיזציה וההתיישבות שהחל בהם המושל העבאסי. הם הרסו את הערים שבנה, ואף על פי שבשנת 781 הצהירו אמונים לח'ליפות, בשנת 782 פתחו במרד אנטי-מוסלמי כללי שדוכא ב־785. היחסים עם מושלי הח'ליפות בשפלה השתפרו לאחר מכן, אך השליטים בני השושלת הבוונדית והקרנוודית נותרו מאוחדים בהתנגדותם לחדירה המוסלמית. כאשר שני השליטים זומנו בפני הארון אל-ראשיד בשנת 805 הם התחייבו בפניו לנאמנות ולתשלום מיסים, ונאלצו להשאיר את בניהם מאחור כבני ערובה. בשנת 854 הם המירו את דתם לאסלאם.
במאה ה-10 נחלש כוחם, אך הם שמרו על מעמדם על ידי בריתות נישואין שונות עם שושלת השושלת הזיארית בצפון איראן, אך משנת 1006 הם הפכו לווסלים של שושלת זו.
איספבדהיה (1074-1210)
ענף איספבדהיה, שמרכזו היה בסארי, היה במקור יובל של השושלת הסלג'וקית. רוסתם הראשון (שלט בשנים 1140-1163) החזיר לעצמו את עצמאותה של השושלת הבוונדית הם הגנו על הדת השיעית. זמן קצר לאחר מכן, בעקבות ההתנקשות בחייו של שמס אל-מולק (שלט בשנים 1206-1210)ובעקבות מאבקי ירושה, הובס ענף איספבדהיה על ידי שושלת ח'ווארזמשאה.
קינאח'וואריה (1238-1349 בקירוב).
הענף השלישי, או קינאח'וואריה, נוסד על ידי חוסם אל-דוולה (שלט בשנים 1238-1249) ומרכזה היה באמול. הוא היה וסאל של השושלת האילח'אנית של איראן. ענף זה חוסל לבסוף עם ההתנקשות בחייו של פקר אל-דוולה (שלט בשנים 1334-1349).
הערות שוליים

↑  Peter WebbPeter Webb, Tabarestan, Oxford University Press, 2018-03-22, ISBN 978-0-19-866277-8. (באנגלית)
1 2 3  Wilfred Madelung, DABUYIDS (עמ' 541-544), iranicaonline.org, ‏2011 (באנגלית אמריקאית)
↑  Ehsan Yarshater, Encyclopaedia Iranica, Routledge & Kegan Paul, 1982, עמ' 542, ISBN 978-0-7100-9090-4. (באנגלית)
↑  Battle of al-Qādisiyyah | Islamic history | Britannica, www.britannica.com, ‏2024-11-13 (באנגלית)
↑  Hodge Malek, The Dabuyid Isphabads of Tabaristan, עמ' 121
1 2  John Andrew Boyle, Harold Walter Bailey, Basil Gray, The Cambridge history of Iran, Cambridge: Cambridge university press, 1968, The Cambridge history of Iran, עמ' 27-28, ISBN 978-0-521-06936-6
1 2 3 4 5 6  W. Madelung, ĀL-E BĀVAND (עמ' 747-753), iranicaonline.org, ‏2011 (באנגלית אמריקאית)
↑  Parvaneh Pourshariati, Decline and fall of the Sasanian empire: the Sasanian-Parthian confederacy and the Arab conquest of Iran, London: I. B. Tauris, 2008, עמ' 292-293, ISBN 978-1-84511-645-3
↑  ʻAlāʼ al-Dīn ʻAṭā Malik Juvaynī, HISTORY OF MEHMED THE CONQUEROR, כרך 2, בריטניה: Manchester University Press, 1958, עמ' 669
1 2 3 4  R.N. Frye, The encyclopaedia of Islam. 1: A - B / ed. by an ed. comm. consisting of H. A. R. Gibb, Photomechan. repr. of the 1. ed. 1960, Leiden: Brill, 1986, ISBN 978-90-04-08114-7
1 2 3  Bāvand Dynasty | Persian Kings, Iranian Rulers, Medieval Dynasty | Britannica, www.britannica.com (באנגלית)
| --- | --- |
בקרת זהויות :  PLWABN: 9810550724705606  TDVİA: bavendiler  VIAF: 61156009941949581204   WorldCat (עם VIAF): 61156009941949581204 
מפת השושלת הבוונדית במאה ה9.
מזרח אנגליה (אזור גאוגרפי)

ערך זה עוסק באזור גאוגרפי במזרח אנגליה. אם התכוונתם למשמעות אחרת, ראו .
נורפוק וסאפוק, מהווים את מרכז אנגליה. קיימברידג'שייר נמצאת מערבית למזרח אנגליה ואסקס לדרומה.
מזרח אנגליה (באנגלית: East Anglia) היא אזור גאוגרפי במזרחה של אנגליה. מזרח אנגליה הוא שמה של ממלכה קדומה - ממלכת מזרח אנגליה שהייתה אחת מממלכות ההפטרכיה, וכללה את האזורים נורפוק וסאפוק - אזורים בהם התיישבו מתיישבים דנים שנקראו בהתאם "אנשי הצפון" - "נור פוק" ו"אנשי הדרום" - אנגלים שמקורם מאזור אנגלן שבצפון גרמניה.
יש הכוללים גם חלקים ממחוזות קיימברידג'שייר ואסקס באזור זה, וכן חלק מלינקולנשייר.
העיקריות בערי האזור הם נוריץ', איפסוויץ' וקיימברידג'.
חצי האי מזרח אנגליה מהווה חלק מאזור מזרחה של אנגליה.
גאוגרפיה

כמות המשקעים באזור נמוכה, וככל אנגליה הוא מוגדר כאזור בעל אקלים ימי. הטמפרטורות נעות בין 5 - 10 מעלות צלזיוס בחודשי החורף ל-20 - 25 מעלות צלזיוס בחודשי הקיץ (אף שנמדדו בקיץ גם טמפרטורות של 35 מעלות צלזיוס).
האזור מישורי ברובו, ופלגים רבים חוצים אותו. פלגים אלה מאפשרים את קיום החקלאות באזור.
העיר הגדולה באזור היא העיר איפסוויץ'.
היסטוריה

ממלכת מזרח אנגליה נוצרה בשנת 520 לערך, ממיזוגם של אזור נורפוק וסאפוק. ממלכה זו הייתה חלק משבע ממלכות ההפטרכיה - הממלכות של אנגליה הקדומה כפי שאלה הוגדרו במאה ה-12 על ידי הנרי מהנטינגדון.
בשנת 616, לאחר ניצחון על ממלכת נורת'מבריה הסמוכה שהייתה יריבה לה, הייתה ממלכת מזרח אנגליה החזקה בממלכות האנגלו סקסיות של אנגליה, ומלכה של הממלכה - ראדוואלד מלך למעשה על כל ממלכות אנגליה, אולם זמן קצר לאחר מכן נוצחה מזרח אנגליה על ידי ממלכת מרסיה, ובשנת 794 נכבשה הממלכה על ידי אופה מלך מרסיה, ומלכה של מזרח אנגליה - את'לברט נהרג.
בין השנים 825–827 מרדו תושבי מזרח אנגליה וזכו לעצמאות ממרסיה. ב-20 בנובמבר 870 הרגו פולשים ויקינגים דנים את אדמונד מלך מזרח אנגליה וכבשו את הממלכה. האנגלו-סקסונים שחררו את הממלכה בשנת 920 אולם זו נכבשה מחדש על ידי קאנוט הגדול בשנים 1015–1017.
עד המאה ה-17 היו מרבית שטחי מזרח אנגליה שטחי ביצה. במהלך המאה ה-17 נחפרו תעלות אשר אפשרו הפיכת האזורים לשטחים חקלאיים באמצעות ניקוז המים וניצולם. האזור שגשג בשל הצלחת החקלאות עד ראשית המהפכה התעשייתית אשר הביאה להגירה לאזורים בהם נבנו מפעלים רבים.
במהלך מלחמת העולם השנייה נבנו באזור בסיסים רבים של חיל האוויר המלכותי וחיל האוויר של ארצות הברית בשל השטחים הפתוחים הרבים שהיו באזור, ובשל קרבתו לאירופה.
ראו גם

מזרח אנגליה (אזור מנהלי)
מאיר רוזנבוים (פרמישלאן)

רבי מאיר רוזנבוים (נולד בי"ט באדר א' תשי"ט, 27 בפברואר 1959) הוא האדמו"ר מפרמישלאן. חצרו שוכנת בבני ברק.
תולדותיו

נולד ברחובות לרבי דוד משה רוזנבוים, האדמו"ר מקרעטשניף, ולאסתר רחל בת רבי חיים מרדכי רוזנבוים מנדבורנה. בגיל 10 התייתם מאביו, ולאחר מספר שנים נהרגה אמו בתאונת דרכים. הוא גדל עם אחיו ואחיותיו בבית אחיו, רבי מנחם אליעזר זאב רוזנבוים, האדמו"ר מקרעטשניף, ולאחר מכן עבר לגור אצל סבו רבי חיים מרדכי רוזנבוים, האדמו"ר מנדבורנה.
בשנת ה'תשל"ח נישא לחיה, בתו של הרב חיים אליעזר הורונצ'יק מווינה, חתן האדמו"ר רבי משה מרדכי בידרמן מלעלוב, שאיתו עמד בקשר.
עוד בטרם מלאו לו עשרים שנה הורה לו האדמו"ר מלעלוב לקבל קוויטלך.[דרוש מקור] בתקופה זאת החל לכהן כרב חסידי קרעטשניף בבני ברק, ובמקביל החל לכהן כמשגיח בישיבת קרעטשניף ברחובות.
בשנת ה'תשמ"ט לאחר פטירת האדמו"ר מלעלוב, התמנה לאדמו"ר והחל בהקמת חצרו בקריית הרצוג בבני ברק. הוא העדיף לא להשתמש בשם קרעטשניף וקרא לה פרמישלאן, על שם רבי מאיר (הגדול) מפרמישלאן, שהוא צאצא שלו, בן אחר בן.
בין מקורביו גם אנשים לא-חרדים (בהם אביגדור ליברמן, שנהג להגיע למקום). מוסדותיו נמצאים ב"קריית פרמישלאן" שבסמוך לשכונת קריית הרצוג בבני ברק המונה כ 130 משפחות, שהוקמה ב-1990. כיום ישנם בה בית מדרש, בית כנסת גדול, ישיבה קטנה, ישיבה גדולה, כולל אברכים, תלמוד תורה, גני ילדים, בית ספר לבנות, וארגון "קרן אור למשפחה" (לשעבר: בית המאכל), המספק מוצרי מזון למשפחות נזקקות.
האדמו"ר מלחין ניגונים שחלקם התפרסמו. "מקהלת חסידי פרמישלאן" בראשותו של אברימי רוט מוציאה חלק מניגוניו לאור. בחנוכה לאחר הדלקת הנרות ובמועדים נוספים הרבי מנגן בכינור כמנהג חלק מהאדמורי"ם לבית פרמישלאן - נדבורנה.
חיבורים מתורתו

"טללי אורות" על זמירות שבת
"טללי אורות" על הגדה של פסח
"טללי אורות" על בראשית ושמות
דברי אלקים חיים
באר לחי על-סדר השנה משנת תשע"ב ואילך
ילדיו

בתו רחל עטיל, נשואה לרב יואל הכהן קאהן, בן רבי משה קאהן מתולדות אהרן
בתו שרה, נשואה למשה הלל שטרן, נכדם של אב"ד ביליץ ורבי ישראל מרדכי טברסקי מרחמסטריבקא
בנו הרב דוד, "הרב הצעיר". חתנו לשעבר של רבי מנחם מנדל הגר מויזניץ התגרשו בשנת 2019. בזיווג שני חתן דודו רבי שלום מאיר טברסקי - האדמו"ר מפאלטישאן.
בתו מאטיל פייגא, נשואה להרב חיים יצחק קאפף, בן הרב יעקב אשר, האדמו"ר מלעלוב-ברנוביץ'. מגיד שיעור ומשפיע בישיבת "שערי דוד"
בנו הרב משה מרדכי, חתנו של רבי אליהו בידרמן, האדמו"ר מלעלוב בני ברק. ראש ישיבת "שערי דוד" בקריה
בתו נחמה שפרה, נשואה לרב יחיאל נתן זייבאלד, מגיד שיעור בוועד שיעורי התורה בקהילה
בנו הרב זאב אהרון לייב, חתנו של בן האדמו"ר מקרעטשניף-ירושלים, ראש כולל "בית לוי"
בנו הרב שמעון יעקב יצחק, חתן האדמו"ר מבוטושאן, יד ימינו של אביו האדמו"ר בניהול הקהילה והמוסדות
בנו הרב חיים אליעזר, חתן האדמו"ר מביאלא בני ברק, משגיח רוחני בישיבת "שערי דוד" ונושא בעול הישיבה
בתו אסתר ביילא, נשואה לברוך ארנסטר, נכד הרב מנחם ארנסטר, ראש ישיבת ויז'ניץ
בתו מלכה חנה רייצא, נשואה לישעיה יואל בן הרב יחיאל אשר זעליג פנט, האדמו"ר מקארלסבורג במונטריאול
הערות שוליים

↑  ליברמן בפרמישלאן, באתר בחדרי חרדים
↑  משה ויסברג • צילום: שוקי לרר, צפו: הרבי מפרמישלאן מנגן בכינור, באתר בחדרי חרדים, 10 בדצמבר 2015
| שושלת נדבורנה |
| --- | --- | --- |
| אדמו"רי שושלת נדבורנה בעבר | רבי מאיר (הגדול) מפרמישלאן • רבי אהרן אריה לייב מפרמישלאן • רבי מאיר מפרמישלאן • רבי יצחק מקאליש • רבי שלמה מפרמישלאן • רבי ישכר בער לייפר (נדבורנה) • רבי אהרן אריה לייב לייפר (נדבורנה) • רבי מרדכי לייפר  • רבי ישכר בער לייפר (סאטמר) • רבי מאיר רוזנבוים (קרעטשניף) • רבי איתמר רוזנבוים • רבי אליעזר זאב רוזנבוים (קרעטשניף) • רבי שלמה איזקסון • רבי מאיר לייפר • רבי יוסף לייפר (פיטסבורג) • רבי חיים מרדכי רוזנבוים • רבי אברהם אבא לייפר • רבי אהרן יחיאל לייפר • רבי דוד משה רוזנבוים (רחובות) • רבי אליעזר זאב רוזנבוים (ראחוב) • רבי ישכר בער רוזנבוים • רבי יצחק אייזיק רוזנבוים • רבי מאיר איזקסון • רבי צבי הירש רוזנבוים • רבי ישראל רוזנבוים • רבי אשר ישעיה רוזנבוים (חדרה) • רבי יעקב ישכר בער רוזנבוים • רבי נתן דוד רוזנבוים • רבי ישראל ניסן רוזנבוים • רבי יצחק אייזיק רוזנבוים (קליבלנד) • רבי מרדכי ישכר בער לייפר • רבי מאיר רוזנבוים (קראקאס) • רבי שמואל שמעלקא לייפר |  |
| אדמו"רי שושלת נדבורנה כיום | רבי אליעזר זאב רוזנבוים (נדבורנה) • רבי מנחם אליעזר זאב רוזנבוים • רבי מאיר רוזנבוים (פרמישלאן) • רבי דוד משה רוזנבוים (קריית גת) • רבי יחזקאל שרגא רוזנבוים (טערבישאן) • רבי שלום אליעזר זאב רוזנבוים • רבי חיים מרדכי רוזנבוים (טשרנוביץ) • רבי ניסן חיים רוזנבוים • רבי זיידא אליעזר זאב רוזנבוים • רבי אשר ישעיה רוזנבוים (זוטשקא) • רבי מאיר יצחק אייזיק רוזנבוים • רבי אשר ישעיה רוזנבוים (ביתר עילית) • רבי יוסף נפתלי רוזנבוים • רבי ישכר בער לייפר • רבי משה מאיר לייפר • רבי משולם אליעזר לייפר • רבי אורי לייב הכהן רוזנבוים • רבי יחיאל מאיר רוזנבוים • רבי חיים לייפר • רבי ברוך פנחס לייפר • רבי דוד צבי רוזנבוים • רבי משה רוזנבוים • רבי זונדל ישכר דב רוזנבוים • רבי יהודה רוזנבוים • רבי גדליה משה רוזנבוים • רבי שלמה רוזנבוים • רבי מרדכי רוזנבוים (ירושלים) • רבי מאיר לייפר (דינוב) |  |
| ענפים בשושלת | חסידות נדבורנה באניא • חסידות ביטשקוב • חסידות בישטינא • חסידות זוטשקא • חסידות חוסט • חסידות טמשוואר • חסידות טערבישאן • חסידות טשערנוביץ' • חסידות לינסק • חסידות מז'יבוז' • חסידות מיאלען • חסידות נדבורנה • חסידות סטניסלב • חסידות סטרוז'ניץ • חסידות פיטסבורג • חסידות פרמישלאן • חסידות קאליש • חסידות קליבלנד • חסידות קרעטשניף • חסידות ראחוב |  |
| --- | --- |
בקרת זהויות :  NLI: 987007307590405171  VIAF: 297573227   WorldCat (עם VIAF): 297573227
תרקוד לנצח

"תרקוד לנצח" הוא שיר שהוקלט על ידי הזמר הישראלי עומר אדם, בהפקת הרכב הטראנס הפסיכדלי הישראלי אינפקטד מאשרום. הוא יצא לאור ב-26 באוקטובר 2023, בהוצאת חברת התקליטים פ.א.י בע"מ, כסינגל שלא מתוך אלבום. את השיר כתב והלחין שרק. בתחילתו, מתחיל בצליל שקט אך בהמשך כולל קטעי טראנס.
השיר יצא בצל ביטויי מלחמת חרבות ברזל במוזיקה והוקדש לזכר נרצחי הטבח במסיבת הטבע ליד רעים.
רקע וכתיבה

השיר נכתב והולחן על ידי שרק והופק על ידי אינפקטד מאשרום וגיא דאן. במעמד יציאת השיר פרסם אדם פוסט בו כתב ”לקח לי זמן לעכל ולהגיב אמנותית למה שקרה בשבת השחורה! רצחו אותנו, את כולנו ואני מרגיש שרצחו אותי באופן אישי. לא עניין אותם אם אתה יהודי או לא, זה פשוט כוחות האופל באו לפגוע בכוחות הטוב!!!! במסיבה!!!”. הוא המשיך והוסיף ”זאת מלחמה על החופש, על השמחה, על האנושות, האנושיות ועל השפה הבינלאומית היחידה בעולם!”.
אינפקטד מאשרום כתבו גם הם במעמד יציאת השיר כי: ”'תרקוד לנצח' מוקדש לכל הקורבנות שקיפחו את חייהם ולמשפחותיהם. השיר זועק את הכאב והאובדן העצומים שאנחנו חווים מאז הבוקר של ה-7 באוקטובר. עם ישראל חי וירקוד את הזיכרון שלכם לנצח”.
ביקורת

כאשר יצא, זכה "תרקוד לנצח" לביקורות חיוביות מטעם מבקרי המוזיקה. במאקו פורסמה כתבה בה פורסמו דבריהם של אדם ואינפקטד מאשרום אודות המצב והקלטת השיר. בישראל היום נכתב ”המלחמה הזאת הביאה אתה גם כמה שירים חדשים שנוצרו בהשראת ובעקבות התופת בדרום. כעת מגיע תורם של עומר אדם ואינפקטד מאשרום שמוציאים היום סינגל מרגש לזכר נרצחי פסטיבל נובה מתוך רצון להנציח את כל האנשים היפים שלא ישובו ולתת רגע של חיבור של המשפחות ליקיריהן”.
בוואלה! נכתב ”אינפקטד מאשרום (עמית דובדבני וארז אייזן) ועומר אדם מוציאים שיר מרגש, 'תרקוד לנצח' שמו, לזכר נרצחי הטבח בפסטיבל נובה בראשית מלחמת עזה”. בסרוגים פורסמה כתבה אודות השיר וצוין כי ”בימים האחרונים מסתובב אדם בין הבסיסים השונים לשמח חיילים”. בעכשיו 14 נכתב ”לעומר אדם לקח זמן לעכל את מתקפת הטרור של חמאס, והוא הרגיש שרצחו אותו באופן אישי”. גם ברשת 13 פורסמה כתבה כאשר יצא השיר. באייס נכתב ”האמנים מסרו כי הם מקווים שהשיר יוכל להנציח את כל האנשים היפים שלא ישובו ולתת רגע של חיבור של המשפחות ליקיריהם”.
בכיפה פורסמה כתבה על השיר גם כן.
וידאו קליפ ועטיפה

האודיו הרשמי של "תרקוד לנצח" הועלה ליוטיוב ב-26 באוקטובר 2023 וצבר מאה אלף צפיות בעשר שעות. עיצוב עטיפת הסינגל משלב דימויים באסתטיקה האופינות למוזיקת טראנס פסיכדלי ודמויות מלאכיות, לצד דימויים לאומיים ויהודיים. המפה המוצגת על העטיפה כוללת את שטחה הריבוני של מדינת ישראל ואת אזור רמת הגולן, יהודה ושומרון ורצועת עזה כיחידה טריטוריאלית אחת. על המפה פרוש דגל ישראל, ובתחתית העטיפה מופיעות ראשי התיבות של "תהא נשמתו צרורה בצרור החיים".
מיקומי שיא

|   ‏‏‏  מצעדים ודירוגים (2023)> מדינה |   ‏‏‏  מצעדים ודירוגים (2023)> מצעד |   ‏‏‏  מצעדים ודירוגים (2023)> מיקום שיא |   ‏‏‏  מצעדים ודירוגים (2023)>  |
| --- | --- | --- | --- |
|  ישראל | מדיה פורסט ישראל | 12 |  |
|  ישראל | היטליסט | 6 |  |
|  ישראל | המצעד הרשמי של גלגלצ | 8 |  |
היסטוריית יציאות לאור

| אזור | תאריך יציאה | פורמט | חברת תקליטים | מקור |
| --- | --- | --- | --- | --- |
| כלל העולם | 26 באוקטובר 2023 | הזרמת מוזיקה • הורדה דיגיטלית | פ.א.י |  |
I'll Be There (שיר של חמישיית הג'קסונים)

"I'll Be There" הוא הסינגל הראשון מתוך האלבום, Third Album, של חמישיית הג'קסונים אשר הופץ ב-28 באוגוסט 1970 על ידי מוטאון.
השיר הפך לסינגל המצליח ביותר של הלהקה ולסינגל הרביעי שלה, ברצף (‏"I Want You Back"‏, ‏"ABC"‏, ‏ו-"The Love You Save"), המגיע למקום הראשון במצעד הבילבורד האמריקאי.
"I'll Be There" הוא גם הסינגל המצליח ביותר של מוטאון בארצות הברית ב"עידן דטרויט" (1959 - 1972) עם מכירות של 4.2 מיליון עותקים בארצות הברית ו-6.1 מיליון ברחבי העולם.
את השיר שרו מייקל ג'קסון ואחיו הגדול ג'רמיין, כאשר מייקל ג'קסון שימש כסולן המוביל.
השיר הוא בלדה והציג את הפוטנציאל של הלהקה לבצע שירים בסגנון שונה מלהיטי ה"פופ מסטיק", שאפיינו אותם.
בשנת 1992, מריה קארי ו-טריי לורנס ביצעו לשיר גרסת כיסוי שהפכה ללהיט והחזירה אותו לתודעת הציבור, שני עשורים לאחר יציאתו המקורית.
מצעדים ודירוגים

השיר הגיע למקום הראשון בבילבורד הוט 100 ומצעד שירי ה-R&B/היפ-הופ ושהה שם במשך 5 ו-6 שבועות, בהתאמה.
|   ‏‏‏  מצעדים ודירוגים> מדינה |   ‏‏‏  מצעדים ודירוגים> מצעד |   ‏‏‏  מצעדים ודירוגים> מיקום שיא |   ‏‏‏  מצעדים ודירוגים>  |
| --- | --- | --- | --- |
|  אוסטרליה | מצעד הסינגלים האוסטרלי | 34 |  |
|  ארצות הברית | בילבורד הוט 100 | 1 |  |
|  ארצות הברית | מצעד שירי ה-R&B/היפ-הופ | 1 |  |
|  הולנד | מצעד 40 הסינגלים ההולנדיים | 18 |  |
|  הממלכה המאוחדת | מצעד הסינגלים הבריטי | 4 |  |
גרסאות כיסוי

אמנים רבים ביצעו גרסאות כיסוי ביניהן ניתן למצוא את Josie and the Pussycats ומריה קארי.
גרסאות כיסוי > גרסת מריה קארי

מריה קארי ביצעה את "I'll Be There" בהופעה הטלוויזיונית, MTV Unplugged אשר שודרה ב-20 במאי 1992. השיר בוצע כדואט רומנטי בין קארי, ששרה את השורות של מייקל ג'קסון וטרי לורנס ששר את השורות של ג'רמיין ג'קסון.
ההופעה הפכה להצלחה ובעקבותיה הוחלט להקליט אותה לאלבום, MTV Unplugged. השיר יצא לאור כסינגל וכבש את פסגת מצעד הבילבורד ואת צמרת המצעדים ברחבי העולם.
גרסאות כיסוי > גרסת מריה קארי > מצעדים ודירוגים

|   ‏‏‏  מצעדים ודירוגים> מדינה |   ‏‏‏  מצעדים ודירוגים> מצעד |   ‏‏‏  מצעדים ודירוגים> מיקום שיא |   ‏‏‏  מצעדים ודירוגים>  |
| --- | --- | --- | --- |
|  אוסטרליה | מצעד הסינגלים האוסטרלי | 9 |  |
|  אירלנד | מצעד הסינגלים האירי | 3 |  |
|  ארצות הברית | בילבורד הוט 100 | 1 |  |
|  ארצות הברית | בילבורד שירי Adult Contemporary | 1 |  |
|  ארצות הברית | בילבורד ריתם אנד בלוז/היפ הופ | 26 |  |
|  גרמניה | GfK – טופ 100 | 33 |  |
|  הולנד | מצעד 40 הסינגלים ההולנדיים | 1 |  |
|  הממלכה המאוחדת | מצעד הסינגלים הבריטי | 2 |  |
|  נורווגיה | VG-lista | 10 |  |
|  ניו זילנד | המצעד הניו זילנדי הרשמי | 1 |  |
|  צרפת | SNEP | 16 |  |
|  קנדה | קנדה הוט 100 | 1 |  |
|  שוודיה | סוורייטופליסטן | 26 |  |
|  שווייץ | המצעד השווייצרי | 20 |  |
באמצע הסרט

| --- | --- |
יעלה רם ואיתן לונדנר
יעלה רם ואיתן לונדנר
 בימוי:  אבי כהן
 הופק בידי:  איתן אבן - אבנסטון פילמס
 תסריט:  אבי כהן, נגה גולדמן
 עריכה:  דני שיק
 שחקנים ראשיים:  איתן לונדנר יעלה רם יואב בר לב אייל שכטר
 מוזיקה:  אבנר קנר
 צילום:  עופר פרנס, אבנר שחף
 מדינה:  ישראל ישראל
 הקרנת בכורה:  2003
 משך הקרנה:  92 דקות
 שפת הסרט:  עברית
 דף הסרט ב־IMDb
באמצע הסרט הוא סרט טלוויזיה ישראלי משנת 2003 בבימויו של אבי כהן שהופק עבור טלוויזיה בכבלים, עם איתן לונדנר, יעלה רם, יואב בר לב ואייל שכטר בתפקידים הראשיים.
העלילה היא על ארבעה חברים מימי הילדות שכעת הם בגיל 40 "באמצע הסרט" של חייהם. משבר אמון קשה מפרק את הידידות החזקה ביניהם.
תקציר העלילה

ארבעה חברים מתיישבים על השולחן הקבוע שלהם בפאב. הם חברי ילדות מאותה השכונה, חלקם נשואים ובעלי משפחות. הידידות שלהם היא חזקה והם עוזרים אחד לשני בעת הצורך. יש להם "שולחן קבוע" בפאב שם הם נפגשים ומשוחחים על בעיותיהם.
עידו (איתן לונדנר) נשוי לליה (יעלה רם), גר בווילה נאה ולהם שני בנים. עידו הוא המבוסס בחבורה, מנהל את המפעל הגדול של אביו שמואל (אילן דר) שמראה סימנים מוקדמים של דמנציה.
דני (יואב בר לב) הרווק בחבורה, מנהל חברה ליבוא תרופות ונעזר בסיוע הכספי של עידו.
ירמי (אייל שכטר), בעל חברה, נשוי לאורנה (שרון מלכי-שמש) ולהם ילדה. הוא חולני ומנהל רומן עם נתי (אורית שר) בעלת משתלה ובת דודה של ליה.
אשר (אורי הוכמן), נשווי לרונית (יעל לבנטל) ולהם בן. הוא מרגיש רגש נחיתות בפני שאר החברים ומתכונן לפתוח בעזרתם פאב.
אייל (ערן איוניר), בעל משרד פרסום, רווק, נרתם לפרסם את הפאב של אשר.
החבורה הזאת עומדת להתפרק. בחשאי מנהל דני, רומן אינטימי עם ליה. הם מנסים להסתיר זאת ולשדר עניינים כרגיל. ליה מרגישה שדני נותן לה יחס יותר מעידו.
הרומן הזה מתגלה אט אט לחברים. אייל לא מתבייש לקבל 5000 שקל מליה כדי שישמור סוד. אפילו האבא שמואל יודע מזה. רק עידו לא יודע ולא חושד.
ירמי נפטר ונתי מגלה את הסוד לעידו. קשר החברות מתפרק, עידו עוזב את הבית ורק בסוף הוא מגיע לפגישה עם הילדים ומסכים להישאר לארוחה.
צוות השחקנים

| שם השחקן/ית | שם הדמות | הערות |
| --- | --- | --- |
| איתן לונדנר | עידו |  |
| יעלה רם | ליה |  |
| יואב בר לב | דני |  |
| אורי הוכמן | אשר |  |
| ערן איוניר | אייל |  |
| אייל שכטר | ירמי |  |
| אילן דר | שמואל | אבא של עידו |
| שולמית אדר | אמא של עידו |  |
| יעל לבנטל | רונית | אשתו של אשר |
| אורית שר | נתי |  |
| שרון מלכי-שמש | אורנה | אשתו של ירמי |
תלוליות ניוארק

תלוליות ניוארק (באנגלית: Newark Earthworks) בניוארק (אנ') ובהית' (אנ') שבמדינת אוהיו בארצות הברית הן אתר ארכאולוגי הכולל שלושה חלקים של תוואי נוף מלאכותיים (אנ') שהשתמרו: "תלולית המעגל הגדול" (Great Circle Earthworks), "תלוליות המתומן" (Octagon Earthworks) ו"תלולית רייט" (Wright Earthworks). מתחם זה, שנבנה על ידי תרבות הופוול בין השנים 100 לפנה"ס עד 400 לספירה, מכיל את המתחם הארכאולוגי הסגור בחומות עפר הגדול ביותר בעולם, והיה בהיקף כולל של כ-12,000 דונם. פחות מ-10 אחוזים מכלל האתר השתמרו מאז ההתיישבות האירופית-אמריקאית; שטח זה מכיל בסך הכול 830 דונם. "תלולית המעגל הגדול" ו"תלוליות המתומן" של ניוארק מנוהלות על ידי האגודה ההיסטורית של אוהיו (אנ').
האתר רשום במרשם הלאומי של מקומות היסטוריים. האתר מוגדר כאתר לאומי היסטורי (אנ'), ובשנת 2006 הוגדרו "תלוליות ניוארק" גם כ"מונומנט פרהיסטורי רשמי של מדינת אוהיו".
בשנת 2008, כללה מחלקת הפנים של ארצות הברית את "תלוליות ניוארק" כחלק מ"התלוליות הטקסיות של ההופוול", אחד מ-14 אתרים ברשימה הראשונית של ארצות הברית, שממנה מוצעות מועמדויות לאתרי מורשת עולמית של אונסק"ו. אונסק"ו הכריז על התלוליות הטקסיות של ההופוול כאתר מורשת עולמית ב-19 בספטמבר 2023, הכולל את "תלוליות ניוארק" ואתרים נוספים של תרבות הופוול.
היסטוריה

התלוליות נבנו על ידי תרבות הופוול בין 100 לפנה"ס עד 400 לספירה, ושימשו את האינדיאנים הילידים כמקומות של טקסים, מפגשים חברתיים, מסחר, פולחנים והוקרה למתים. ההערכה היא שהמטרה העיקרית של "תלוליות המתומן" הייתה מדעית. חוקרים הוכיחו שתלולית המתומן מהווה מצפה ירח למעקב אחר מסלולו של הירח במהלך מחזורו בן 18.6 השנים.
אף על פי שהוא רק שריד למתחם גדול בהרבה, אתר "תלוליות ניוארק" הוא מתחם עבודות העפר הגדול ביותר של ההופוול ששרד באמריקה הצפונית. התרבות בנתה תלי אדמה רבים. במשך עשרות שנים, הם בנו את מה שהפך למתחם התלוליות הגדול ביותר בעמק הנהר אוהיו. התלוליות משתרעות על מספר קילומטרים רבועים.
המתחם היה אחד ממאות מונומנטים אינדיאנים עתיקים שזוהו ונסקרו עבור מוסד הסמית'סוניאן באמצע המאה התשע-עשרה על ידי הארכאולוגים אפרים ג'ורג' סקוויר (אנ') ואדווין המילטון דייוויס (אנ'), בין השנים 1837–1847. העבודה שפורסמה על ידי מכון הסמית'סוניאן שקם זמן קצר קודם לכן נקראה "מונומנטים עתיקים של עמק המיסיסיפי". מחקר זה של בוני התלים הפרהיסטוריים של אמריקה הצפונית היה ציון דרך במחקר המדעי האמריקאי ובהתפתחות המוקדמת של הארכאולוגיה כדיסציפלינה מדעית. הספר היה הכרך הראשון של סדרת "תרומות לידע" (Contributions to Knowledge) של מכון הסמית'סוניאן והפרסום הראשון של המוסד. התוכנית המפורטת והמדודה של סקוויר ודייוויס של האתר מוצגת בערך זה.
תלולית המעגל הגדול

"המעגל הגדול" (Newark Earthworks Great Circle) ברוחב 370 מטרים (הממוקם בהית' באוהיו) הוא אחת מתלוליות העפר המעגליות הגדולות ביותר ביבשת-העל אמריקה, לפחות במאמץ הבנייה. חפיר בעומק 1.5 מטרים מוקף בחומות עפר שגובהם 2.4 מטרים; בכניסה למעגל, המידות גדולות עוד יותר.
חוקרים השתמשו בארכאוגאודזיה ובארכאואסטרונומיה (אנ') כדי לנתח את המיקומים, הכיוונים, הממדים ויחסי הגומלין של תלוליות העפר. מחקר זה גילה כי לתרבויות הפרהיסטוריות באזור הייתה הבנה מדעית מתקדמת שבה השתמשו כבסיס לבנייתן המורכבת.
תלוליות המתומן

תלוליות המתומן (Octagon Earthworks) מורכבות מתלולית מצפה הכוכבים (Observatory Mound, מחובר בקצה הדרום-מערבי של מעגל מצפה הכוכבים [Observatory Circle]), מעגל מצפה הכוכבים (80 דונם) ותלולית המתומן המחובר (200 דונם). למתומן שמונה קירות באורך 170 מטרים, מגובה של 1.5 מטרים ועד 1.8 מטרים. המתומן מחובר על ידי קירות מקבילים למעגל מצפה הכוכבים.
ב-1982 הגיעו חוקרים ממכללת ארלהאם (אנ') בריצ'מונד (אנ') באינדיאנה, למסקנה שהמתחם היה מצפה ירח, שנועד לעקוב אחר תנועות הירח, כולל הנקודה הצפונית ביותר במחזור של 18.6 שנים של מסלול הירח. במבט מתלולית המצפה, הירח עולה באותו זמן בטווח של חצי מעלה ממרכזו המדויק של המתומן. עבודת העפר מדויקת פי שניים מהמתחם בסטונהנג' (בהנחה שסטונהנג' הוא מצפה כוכבים, שזו תאוריה שנויה במחלוקת).
מ-1892 עד 1908, מדינת אוהיו השתמשה בתלוליות המתומן כמאהל של מיליציות. מיד לאחר מכן, קיבלה מועצת המסחר של ניוארק בעלות על הנכס, עד 1918. בשנת 1910 הם השכירו את הנכס ל"קאנטרי קלאב בוני התלוליות" (Mound Builders Country Club), שפיתח את האתר כמגרש גולף. כתוצאה ממשפט שהתנהל בבית המשפט המחוזי של מחוז ליקינג (שניוארק היא בירתו) נבחר נאמן לנהל את הנכס מ-1918 עד 1933.
בשנת 1997 חתמה "האגודה ההיסטורית של אוהיו" (כיום ה-Ohio History Connection) על חוזה שכירות עד 2078 עם הקאנטרי קלאב. הקאנטרי קלאב מתחזק, מאבטח ומספק גישה ציבורית מוגבלת לאתר. חלק מהאזרחים מאמינים שהקאנטרי קלאב הוא שימוש בלתי הולם באתר הקדוש. יש התעניינות ציבורית גוברת בתלוליות. פעילים לחצו לקבל יותר גישה ציבורית לאתר כדי לחזות בזריחת הירח, שהצפייה בה תוכננה בתכנון ובבנייה על ידי הבנאים הילידים המקוריים.